da da da da da da sv da da da da da da da da da da da nb da de en en
De Gamle gik med 7 mand (igen) på sommerferie med en imponerende sejr over Forty Øst. - Svanholm Cricketklub
Mandag d. 1. juli 2019 kl. 08:41 af Henrik Pfaff
Endelig havde vejrguderne hørt på De Gamles vedholdende bønner om godt vejr til deres kampe. Temperaturen havde i løbet af dagen været pænt over 25 grader, og vind var der ikke meget af. Om det var det, der trak indtil flere tilskuere (3 voksne og 2 børn) ud til kampen, står ubesvaret hen. Selvtilliden hos De Gamle fejlede absolut ikke noget, selv om der kun kunne mønstres 7 mand.
Overskuddet var endda så stort, at anfører Mickey Lund lod Forty Øst batte først, da de havde tilbudt at supplere med en mand til De Gamles mark-innings. Så var han jo også dejligt fri for at bortforklare en eventuelt tabt lodtrækning. Han er sgu blevet lidt snu her på sine ældre dage - måske også for at drille referenten lidt, så der ikke kommer nogle syrlige kommentarer i kampreferatet.
Friske og frejdige gik De Gamle i marken og åbnede bowlingen med Allan Majgaard (0 for 2) og Søren Vestergaard (2 for 3). Da Allan efter 3 overs endnu ikke havde taget et gærde blev han sparet for flere overs. Til gengæld kunne de, som det ses af tallene, heller ikke score på ham. Søren, derimod, blev sat af efter sin første over, da han fik to gærder i træk og havde mulighed for et hattrick, hvilket desværre ikke lykkedes for ham. Herefter afløste det sæsondebuterende brødrepar Morten (1 for 12) og Michael Petersson (0 for 25), hvor Michael var den mest gavmilde af de to. Til at bowle de sidste overs blev Jens Helmig (0 for 14) og Mickey (0 for 20) sat på. For Jens’ vedkommende skulle han igen opleve lidt af en mareridts-over med 5 udenoms, og havde han ikke bowlet en udenom i sin sidste over, kunne han sågar have opnået en maiden-over. Og med Mr. Ekstra som 3.-topscorer endte Forty Øst med en total på 78 point.
Søren i aktion med solskin fra en skyfri himmel.  Kort efter at billedet blev taget, lå en af pindene ned.
Vores trofaste Angela - nu med Inger Lund som opbakning. I baggrunden ses familien Helmig, der er ude for at se, hvad  cricket er for noget. Så her er alle 5 tilskuere samlet på et billede.
Familiehygge i stor stil hos Helmig'erne.
Selv med kun 7 mand virkede 78 point ikke på nogen måde som en uoverkommelig opgave, med mindre nogen skulle finde på at smide sit gærde væk. Dette blev ikke tilfældet, idet Allan From (25*) og Michael (28*) ikke var til sinds at forære noget væk. Efter endt gerning blev de afløst af Allan M. (14*) og Søren (8*), der havde en form revanche til gode fra kampen mod Frem. Det var dog ikke de to, der battede totalen over de 78 point, men 2 udenoms på de sidste to bolde i kampen til sluttotalen på 79 point uden et eneste gærdetab. Dermed blev der ikke brug for hverken Mickey, Morten eller Jens.
En koncentreret skriver, mens der er dømt afslappet stemning hos de øvrige - Mickey, Michael og Allan F.
Men der var også plads til et stort smil hos Mickey  og Michael, da de opdagede fotografens interesse for d'herrer.
Herefter var der afgang til ”badeland” for De Gamle oven på det varme vejr og efterfølgende en tur forbi baren til en forfriskende kold øl. Mickey havde igen sørget for lidt spiseligt til spillerne efter kampen, hvilket blev nydt med stor tilfredshed nede foran klubhuset.
Forty Øst 78 for 4 på 20 overs
Svanholm 79 for 0 på 11,1 overs
Fra en lettere svedende (for en gang skyld) referent